**Salmin kunnallisen itsehallinnon alkuvaiheet**

Vuonna 1865 annetulla asetuksella myönnettiin Suomen kunnille itsehallinto. Kuntiin oli perustettava ns. kuntakokouksia, joissa kuntalaiset saivat päättää oman kuntansa asioista.

Myös Salmin kunnan asioita ryhdyttiin hoitamaan kuntakokouksen avulla. Kunnallislautakunta puolestaan toimi kuntakokouksen toimeenpanevana elimenä.

Kunnallislautakuntaan kuului puheenjohtajan ja varapuheenjohtajan lisäksi kuusi vakinaista jäsentä ja kuusi varajäsentä. Jäsenet kunnallislautakuntaan valittiin kuntakokouksen toimesta. Kunnallislautakunnan esimiehet olivat lähes kaikki Kirkkojoelta (muutama Tulemalta).

Kuntakokous toimi Salmissa 19.2.1919 asti, jolloin kuntakokous korvattiin kunnanvaltuustolla. Kunnanvaltuusto oli säädetty pakolliseksi maalaiskuntain kunnallislaissa (27.11.1917). Salmin kunnanvaltuustoon kuului 30 jäsentä.[[1]](#footnote-1)

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  | | --- | --- | | **Kuntakokouksen puheenjohtajat** (vuodesta 1890 lähtien) |  | | talollinen Aleksei Setkov | 1890-1891 | | talollinen U. M. Lasarev | 1891-1892 | | talollinen K. F. Jestoi | 1892-1894 | | talollinen Feodor Gantsijev (Gantsi) | 1895-1900 | | opettaja Ivan Mihailov (Mikkola) | 1901-1906 | | talollinen Vasili Abramov | 1907-1909 | | opettaja Kalle Kalervo | 1910-1912 | | opettaja Ivan Mihailov (Mikkola) | 1913-1918 | |
|  |
| |  |  | | --- | --- | | **Kunnallislautakunnan esimiehet** |  | | maanviljelijä A. Setkänen | vuoteen 1891 asti | | talollinen A. Burtsov | 1892 | | talollinen Aleksanteri Silvennoinen | 1892-1893 | | talollinen Vasili Abramov | 1893 | | talollinen Petter Smirnov | 1895-1897 | | talollinen Nikolai Hernberg | 1898-1905 | | ------ | ------ | | talollinen Aleksanteri Silvennoinen | 1907-1912 | | talollinen Nikolai Hernberg | 1913-1915 | | talollinen Nikolai Pesonen | 1916-1918 | |
|  |

Salmin kunnan arkistossa, jota säilytetään Mikkelin maakunta-arkistossa, on Salmin kuntakokousten pöytäkirjoja. Niistä näkyy, että kuntakokousten toiminta ja käsitellyt asiat olivat hyvin samantapaiset kuin muuallakin Suomessa. Kuntien velvollisuuksiin kuului vaivaishoidosta huolehtiminen, kansanopetuksen järjestäminen sekä mm. teistä, kyytilaitoksesta ja silloista huolehtiminen.

Kunnan menoarvioista näkyy, että vaivaishoito muodosti suurimman menoerän. Se myös mainittiin aina ensimmäisenä. Salmissa oli esimerkiksi vuonna 1910 ollut kunnallisia menoja seuraavasti:[[2]](#footnote-2)

Smk

Waivaishoitoon 9 550,-

Emäseurakunnan kirkkojen ylläpitoon 5 340,-

Mantsinsaaren kirkon ylläpitoon 1 000,-

Palovakuutusmaksu y. m. menoja 1 350,-

Petoeläinten tapposuorituksiin 825,-

Käräjähuonehyyri (= vuokra) 1 100,-

Juoksevia siltarakennuskuluja 4 825,-

Siltarakennuslainaa vastaan 4 315,-

Molotovoin siltaan Miinalan piiri 65,-

Sekalaismenoihin 6 775,-

---------------

Yhteensä 35 145,-

Lisäksi eräitä kirkollisia menoja oli noin kahden tuhannen markan edestä. Melko pian kuntakokouksessa tehtiin kuitenkin päätös, että sekavuuksien välttämiseksi yhteiset tilit seurakuntien kanssa purettaisiin ja erotettaisiin kokonaan kunnan tileistä. Tähän päätökseen vaikutti varmasti osaltaan se, että juuri Salmin kunnassa oli useita seurakuntia, toisin sanoen emäseurakunta ja Mantsin seurakunta.[[3]](#footnote-3) Lisäksi myös Manssilassa ja Orusjärvellä oli lyhyen aikaa omat seurakunnat. Ne liitettiin kuitenkin melko pian takaisin emäseurakunnan yhteyteen.

Vaivaishoitoasioita tarkastellaan omassa luvussaan jäljempänä, mutta kuten yllä olevista summista näkyy, vaivaishoidosta aiheutuneet kustannukset muodostivat suurimman menoerän kunnan kokonaisbudjetissa. 1890-luvulta alkaen oli vaivaishoidosta muualla maassa ryhdytty käyttämään hieman kauniimpaa nimitystä köyhäinhoito, mutta molempia termejä käytettiin pitkään rinnan kuten juuri Salmissakin. – Kunnassa oli oltava näitä asioita varten kylittäin muodostetut piirit sekä niitä ohjannut kunnallinen ”hallitus” (= lautakunta),[[4]](#footnote-4) joka valvoi kunnan alueella annettua hoitoa ja raportoi siitä tarvittaessa kuntakokoukselle.

Avustuksia annettiin joko rahana tai elintarvikkeina niille vaivaisille, jotka kykenivät tulemaan niiden avulla itsenäisesti toimeen. Useat vaivaiset sijoitettiin kuitenkin johonkin hoidettaviksi, ja kukin vaivainen tarjottiin tavallisesti – aiemmin julkisella huutokaupalla – sille, joka hänet halvimmalla otti hoidettavaksi. Hoitosopimus kesti vuoden kerrallaan. Hoito korvattiin tietyissä (tavallisesti vaikeammissa ja kalliimmissa) tapauksissa[[5]](#footnote-5) kunnan varoista ja muussa tapauksessa asianomaisen kunnan sisällä toimineen kyläkuntakohtaisen vaivaishoitopiirin varoista. Riitaa siitä, kenen kustannettavaksi vaivainen kuului, tuli usein. Riitoja oli myös kuntien välillä. Vastuu kustakin vaivaisesta kuului sille kunnalle, jossa ao. henkilö oli kirjoilla, ja siten vieraista kunnista tulleet vaivaiset palautettiin tavallisesti kukin kotiinsa, ts. oman kotikuntansa hoidettaviksi ja ylläpidettäviksi.

Palovakuutusmaksut tarvittiin tulipaloista aiheutuneiden tuhojen korvaamiseen. Kuntalaiset kääntyivät tulipalon jälkeen – palokuntaa ei ollut, joten rakennukset paloivat usein maan tasalle – kunnan puoleen ja anoivat korvausta. Tavallisesti anomukset hyväksyttiin, ja kunnan rahastosta korvattiin tulipalojen aiheuttamia tuhoja. Mainittakoon, että vielä 1900-luvun alussa Salmissa käytettiin sekä ruplia että markkoja. Siten esimerkiksi vuonna 1908 erään Miinalassa palaneen asuinrakennuksen korvaussummaksi hyväksyttiin kuntakokouksessa 450 ruplaa, ”joka summa maksetaan kunnan rahastosta kolmessa eri osassa”.[[6]](#footnote-6)

Petoeläinten tappamisesta maksettiin tapporahaa, jota varten varattiin aina jokin summa kunnan menoarvioon. Eri petoeläimistä maksettiin Salmissa seuraavia tapporahoja:

Aikakarhu 60 mk

Poikakarhu 30 mk

Susi 25 mk

Ilves 10 mk

Tapporahan saannin edellytyksenä oli, että kyseiset eläimet oli tapettu oman kunnan alueella. Siten metsämiehillä piti olla ”tarpeelliset näytökset” siitä, mistä otukset oli tapettu, ennen kuin niistä maksettiin tapporahat.[[7]](#footnote-7)

Käräjähuoneesta maksettiin vuokraa aiemmin yli kaksi markkaa (2:20) savulta, mitä pidettiin liian kalliina. (Kunnassa oli yli tuhat savua.) Kuntakokous päätti esittää kihlakunnan tuomarille, että vuokra olisi alennettava yhteen markkaan savulta – muussa tapauksessa kunta rakennuttaisi tai hankkisi käräjähuoneen itse.[[8]](#footnote-8) Tuomari suostui alentamaan käräjätalon hyyriksi eli vuokraksi yhden markan savulta, joten uutta käräjätaloa ei tarvinnut rakentaa.[[9]](#footnote-9)

Koska osallistuminen kuntakokouksiin oli satunnaista, vuonna 1898 annetulla asetuksella tehtiin mahdolliseksi se, että kuntakokous valitsi pysyviä kunnanvaltuusmiehiä, jotka olivat myöhempien kunnanvaltuutettujen edeltäjiä. Kun kuntakokoukseen saattoi osallistua jokainen kunnanveroa maksanut kansalainen, kokousten pito kävi raskaaksi ja työlääksi. Siten siirtyminen uuteen, välilliseen menettelyyn, jossa kuntalaisia edustivat yhdessä valitut valtuutetut, oli tietenkin järkevää. Kuntakokous valitsi valtuutetut, mieluiten eri puolilta pitäjää, ja valtuutetuilla oli oikeus päättää lähes kaikista kunnan asioista lukuun ottamatta tiettyjä kunnan omaisuuteen ja lainanottoon liittyneitä kysymyksiä.

Salmissa kuntakokouksen rinnalla ryhdyttiin kokeilemaan kunnanvaltuustoa vuonna 1910, mutta uusi käytäntö lopahti melko pian; ensimmäinen Salmin ”waltuuston” kokous pidettiin 11.3.1910, mutta jo kuukauden kuluttua jouduttiin toteamaan, että oli palattava vanhaan kuntakokouskäytäntöön. Syyksi mainittiin ennen muuta se, etteivät valtuustoon valitut suostuneet saapumaan kokouksiin ilman kokouspalkkioita.[[10]](#footnote-10) Hieman myöhemmin (4.5.1910) puolestaan jouduttiin kuntakokouskin hajottamaan, koska kokouksen sisällä syntyi vakava riita mm. siitä, oliko kokouksen esimies laillisesti valittu. Kokous päättyi ”epäjärjestykseen” ja hajaantui. Tilalle ilmestyi jälleen valtuusto kokouksineen, joita pidettiin 10.6. ja 11.7.1910. Syksymmällä puolestaan siirryttiin taas pitämään perinteisiä kuntakokouksia, eikä ole selvillä, miten tämä sekava ja tempoileva menettely aikanaan lopulta oikein selitettiin.

Silta-asiat työllistivät Salmin kuntaa ja sen kukkaroa 1900-luvun alkuvuosikymmeninä suuresti. Siltoja rakennettiin ja kunnostettiin useita. Tärkeimmät näistä olivat Tuleman-, Uuksun- ja Kirkkojoen sillat, joiden kautta valtamaantie kunnan keskuksesta Tulemalta muualle Suomeen kulki, mutta myös muut kunnan alueella sijainneet sillat päätettiin tarkastaa ja tarvittaessa korjauttaa tai rakentaa kokonaan uudelleen. – Esimerkiksi kuntakokouksessa 29.11.1910 päätettiin perustaa toimikunta selvittämään Räimälän sillan perinpohjaista korjaamista tai ”mikäli tarve vaatii” kyseisen sillan rakentamista uudelleen.

Tieosuudet eli tienteko- ja kunnossapitovelvollisuudet oli jaettu maanmittarin tekemän laskelman perusteella mahdollisimman tasaisesti eri kylille ja niiden maataomistaneille asukkaille. Tosin kuntakokouksessa 29.11.1910 keskusteltiin siitä, olisiko kaikki Salmin kunnan alueella sijainneet sillat, jotka eivät asetuksen mukaan kuuluneet tieosan kunnossapitäjän vastuulle, pitänyt ottaa ”koko kunnan yhteisesti rakennettaviksi ja kunnossa pidettäviksi”.[[11]](#footnote-11) Seuraavassa kuntakokouksessa esitys päätettiin kuitenkin yksimielisesti hylätä. Asian käsittelyyn saivat ottaa osaa vain ne kuntalaiset, jotka olivat velvollisia teitten ja siltojen kunnossapitämiseen.[[12]](#footnote-12)

Käsnäselän kylän asukkaat puolestaan olivat pyytäneet vuosien 1910 – 1911 tienoilla kenraalikuvernööriltä, että heidät olisi vapautettu kahdentoista kilometrin mittaisen tieosan rakentamisesta tielinjalla Käsnäselkä – Salmin kirkonkylä (Tulema). Kuntakokouksen päätökseksi tuli, että koska ketkään muut kuin käsnäselkäläiset itse eivät kyseistä tienpätkää olisi tulleet edes tarvitsemaan, se voitiin jättää kuntakokouksen puolesta kokonaan rakentamatta.[[13]](#footnote-13)

Samalla tavalla yksityiseksi asiaksi katsottiin monet tienpätkät, joita tarvitsivat vain muutamien kylien asukkaat. Esimerkiksi Uuksalonpäässä asuneet olisivat halunneet tien kylästään Ala-Uuksuun (ja sitä kautta samalla yhteyden muuhun tieverkkoon). Kuntakokous totesi kannattavansa ”hakijain hywää tarkoitusta” mutta ilmoitti samalla, että kunta ”ei ota osaa tien teon kustannuksiin”.[[14]](#footnote-14)

Kunnan pohjoisosiin johtanut, noin kolmekymmentä kilometriä pitkä Orusjärven tie, joka johti paitsi kunnan pohjoisosien kyliin myös niistä edelleen Venäjän rajalle, tuli vuonna 1908 yleiseksi tieksi ja siten osittain Suomen valtion kunnossa pidettäväksi. Tämä tarkoitti sitä, että tieosuudet koko kunnassa oli jaettava uudelleen; tästä syystä päätettiin anoa kuvernööriltä uutta tietoimitusta koko Salmin kunnan alueelle.[[15]](#footnote-15)

Talvitiet Lunkulan- ja Mantsinsaarelle, niiden auraus ja viitoittaminen kuuluivat myös kunnalle. Teitten auraus ja viehkoittaminen eli viitoittaminen annettiin vuosittain – kuten monet muutkin asiat - huutokaupalla tehtäväksi sille, joka suostui ne edullisimmasta hinnasta tekemään. Ohjeet olivat tarkat. Esimerkiksi loppuvuodesta 1913 päätettiin, että talvella 1913 – 1914 tie oli tehtävä ensin Mäkipäästä Lunkulansaaren itärannalle ja edelleen Lunkulansaaren Pöllän kylästä jään yli Mantsin Saukkasten kylän rantaan. Viehkapuut eli viitat oli asetettava tien yhdelle puolelle viidenkymmenen metrin päähän toisistaan. Viehkapuiden oli oltava puolitoista metriä korkeita.[[16]](#footnote-16)

1. Ks. Sourander, s. 198 – 200 sekä [www.salmi-saatio.fi](http://www.salmi-saatio.fi/). Sivu luettu 7.10.2010. [↑](#footnote-ref-1)
2. Ks. kuntakokous 28.12.1910. Salmin kunnan asiakirjat I Ca: 1. MMA. [↑](#footnote-ref-2)
3. Mantsi erotettiin omaksi seurakunnakseen vuonna 1889. Seurakunta jatkoi toimintaansa vielä sotien jälkeenkin (kuten Salmin ortodoksinen emäseurakuntakin); se lakkautettiin vasta vuoden 1950 alusta, samalla kun perustettiin uudet seurakunnat. [↑](#footnote-ref-3)
4. Asiaan liittyvästä aikakauden lainsäädännöstä ks. esim. Piirainen, Veikko, Vaivaishoidosta sosiaaliturvaan. Sosiaalihuollon ja sen työntekijäjärjestöjen historiaa Suomen itsenäisyyden ajalta. Tampereen yliopiston sosiaaliturvan laitoksen julkaisuja 4. Hämeenlinna 1974, s. 9 – 12. [↑](#footnote-ref-4)
5. Esimerkiksi mielisairaat katsottiin tavallisesti koko kunnan kustannettaviksi. Siten esimerkiksi erään mieleltään sairaan mantsinsaarelaisen vaimon kohdalla tehtiin kuntakokouksessa 2.3.1908 päätös, että häntä ei lähetettäisi mielisairaalaan vaan että hänen isälleen annettaisiin 60 ruplaa ”sanotun vaimon hoidosta”. Erikseen todettiin, että sairas oli hoidettava ”huolellisesti”, ”hoitokustannukset annetaan aikanaan”. [↑](#footnote-ref-5)
6. Kuntakokous 2.3.1908. Salmin kunnan asiakirjat I Ca:1. MMA. [↑](#footnote-ref-6)
7. Kuntakokous 30.9.1908. Salmin kunnan asiakirjat I Ca:1. MMA. [↑](#footnote-ref-7)
8. Kuntakokous 2.3.1908. Salmin kunnan asiakirjat I Ca:1. MMA. [↑](#footnote-ref-8)
9. Kuntakokous 21.12.1908. Salmin kunnan asiakirjat I Ca:1. MMA. [↑](#footnote-ref-9)
10. Kuntakokous 13.4.1910. Salmin kunnan asiakirjat. I Ca: 1. MMA. [↑](#footnote-ref-10)
11. Kuntakokous 29.11.1910. Salmin kunnan asiakirjat I Ca:1. MMA. [↑](#footnote-ref-11)
12. Kuntakokous 28.12.1910. Salmin kunnan asiakirjat I Ca:1. MMA. [↑](#footnote-ref-12)
13. Kuntakokous 27.3.1911. Salmin kunnan asiakirjat I Ca:1. MMA. [↑](#footnote-ref-13)
14. Kuntakokous 2.6.1914. Salmin kunnan asiakirjat I Ca:2. MMA. [↑](#footnote-ref-14)
15. Kuntakokous 29.11.1910. Salmin kunnan asiakirjat I Ca:1. MMA. [↑](#footnote-ref-15)
16. Kuntakokous 29.12.1913. Salmin kunnan asiakirjat I Ca: 2. MMA. [↑](#footnote-ref-16)